Til velforeninger, huseierlag og borettslag i Fana

V/ Leder

Dato: 26 februar 2016

**Godsterminal i Hordnesskogen**

Vi skriver til dere nå fordi vi har en alvorlig situasjon som vil kunne ødelegge nærmiljøet vårt i Fana. Som dere kanskje er kjent med er Hordnesskogen forslått som et av to alternativer for ny godsterminal (logistikknutepunkt) for jernbanen. En slik godsterminal vil kunne få dramatiske følger for bydelen, ikke "bare" for Hordnesskogen og Stavollen.

*En godsterminal betyr:*

* Etablering av et industriområde tilsvarende 50 fotballbaner
* Oppbevaring av 190 000 kontainere
* Transport og oppbevaring av farlig gods, med risiko for miljøutslipp og storulykker
* Transport av godstog med lengder på 750 meter
* Over 500 trailere som lastes og losses døgnet rundt, hele året
* Fare for ytterligere industrialisering av området, fra Stend til Golfbanen

Dette er *ikke* et skrekkscenario, men et forslag fra Jernbaneverket som det er stor grad av sannsynlighet for at politikerne i Bergen vil gi sin tilslutning til. Deretter er det opp til Regjeringen å beslutte endelig plassering. Og jo lenger saken ruller videre i saksbehandlingsprosessen, jo verre blir det å stoppe dette.

Vi i Hordnesskogens venner ble gjort oppmerksom på dette tidlig i høst (2015), og vi trodde nesten ikke det var sant. Men den 8. desember ble det kunngjort av samferdselsminister Kjetil Solvik-Olsen at det nå sto mellom Hordnesskogen og Unneland.

JBV har ikke informert eller involvert lokalbefolkningen i prosessen, hvilket er oppsiktsvekkende. Vi har ikke fått mulighet til å påvirke eller gi innspill. JBV har heller ikke vært på befaring. Vi mener at alle demokratiske prinsipper er brutt og føler oss overkjørt.

Tiden etter dette har vært preget av intensiv jobbing for å komme på banen. Aksjonsgruppen i Arna har jobbet lenger enn oss og har mobilisert mye engasjement og sympati. Det unner vi dem, men det bekymrer oss også fordi man i stedet peker på Hordnesskogen som "løsningen". For her er det jo "bare en skog som går tapt".

Vi trenger derfor en mobilisering av folk i Fana, og det haster! Det haster fordi politikerne i Bergen skal gi sin høringsuttalelse, og hva de lander på blir veldig avgjørende. Saken skal opp i Bystyret 19 mai.

*Hva kan velforeningene/borettslag/sameier gjøre?*

Vi håper at dere bringer budskapet videre til deres medlemmer og boenheter. Det er viktig at flest mulig blir gjort oppmerksom på saken. Vi opplever at mange ikke forstår dimensjonene av en slik godsterminal og ringvirkningene den vil få.

Vi vil kalle inn til et møte i nærmeste fremtid der vi håper at representanter for deres velforening/huseierlag/borettslag vil stille. Dersom dere har planlagt medlemsmøter eller årsmøter stiller vi gjerne opp og orienterer om saken.

Vi trenger også økonomisk støtte. Vi har blant annet engasjert advokat for å se på prosessen. Vi ønsker også å lage en film der plassering av en godsterminal blir visualisert. Vi håper at dere kan hjelpe oss med å få sponsorer som kan støtte oss. Evt. sponsorer vil få omtale på Facebook og i andre informasjonskanaler (epost-brev). Pr i dag har vi fått 75 000,- til advokat og 5 000,- til informasjonsmateriell. Dette kommer vi ikke langt med.

Til slutt vil jeg spørre om dere er villige til å sette navnet deres på et leserinnlegg som skal sendes til Bergens Tidende. Det er vedlagt samme epost som dette brevet. Fint hvis jeg kan få en rask tilbakemelding på det!

*Hva kan alle bidra med?*

* Vi har opprettet en Facebook-gruppe; *Mot Godsterminal i Hordnesskogen*. Den siden har til hensikt å samle flest mulig følgere og mobilisere så mange som mulig. Vi håper å mobilisere over 10 000 følgere.
* Vi har også etablert en sms-aksjon. Man kan sende en sms med meldingen HS til telefonnummer 2258. Dette fungerer som en underskriftkampanje og koster kr 5,-.
* Videre er det etablert en interesseorganisasjon som heter *Hordnesskogens Venner*. Den fungerer som en aksjonsgruppe mot godsterminalen. Her kan man engasjere seg gjennom ulike aktiviteter og grupper. [www.hordnesskogensvenner.blogspot.no](http://www.hordnesskogensvenner.blogspot.no)
* Vi trenger folk til å hjelpe oss med ulike aktiviteter; sosiale medier, leserinnlegg, kontakt med politikere, stille på stand på Lagunen etc.

Ta gjerne kontakt med meg på telefon dersom det er noe dere lurer på.

Vennlig hilsen

*Anne-Margrete Bollmann*

Kommunikasjonsansvarlig og medlem av referansegruppen

Hordnesskogens Venner

Tlf 48 88 93 02